Þrátt fyrir að flestar konur upplifi fæðingar sínar sem jákvæða reynslu , þá eiga sumar konur erfitt með að komast yfir neikvæða upplifun sína . Rannsóknir sýna að konur sem hafa upplifað mikil inngrip meðan á fæðingu stóð , sem og konur sem upplifa að hafa misst stjórn á aðstæðum í fæðingu eru líklegri en aðrar konur til að eiga erfitt með að komast yfir fæðingarreynslu sína . Slæm reynsla í fæðingu ( e. Birth trauma ) getur haft víðtæk áhrif á líðan og heilsu konunnar en einnig á samskipti hennar og tengsl við barn og maka . Þess vegna er mikilvægt að vinna með erfiða eða neikvæða fæðingareynslu og ávallt betra að leita sér hjálpar fyrr en seinna . Ef nýbakaðir foreldrar eiga enn erfitt með að komast yfir fæðingarreynslu sína um sex vikum eftir fæðingu er rétt að hvetja þau til að leita sér aðstoðar fagfólks . “ Ljáðu mér eyra ” er samtalsþjónusta Á Íslandi stendur konum ( og fjölskyldum þeirra ) með erfiða reynslu að baki til boða að hitta ljósmæður sem starfa í viðtalsþjónustu sem kallast „ Ljáðu mér eyra “ . Markmið þessarar viðtalsþjónustu er að veita konum stuðning við að vinna úr erfiðri fæðingarreynslu , stuðla að jákvæðri reynslu foreldra af næstu meðgöngu og fæðingu og veita ráðgjöf . Konur geta óskað eftir því að ræða við þá ljósmóður sem sinnti henni í fæðingu og jafnframt fengið viðtal við fæðingarlækni eða sálfræðing eftir því sem við á . Eftirspurn eftir þjónustunni hefur aukist á undanförfnum árum og nú standa fimm ljósmæður að teyminu ( Guðlaug Pálsdóttir , Jóhanna Hauksdóttir , Valgerður Lísa Sigurðardóttir , Hrafnhildur Ólafsdóttir og Birna Ólafsdóttir ) . Bókanir fara fram á göngudeild mæðraverndar í síma 543 3253 ( 2 ) Árlega leita um 50 - 70 konur til ljósmæðranna í Ljáðu mér eyra og er algengt að konur komi í viðtal þegar þær verða barnshafandi aftur . Þær hafa oft sett erfiða reynslu sína til hliðar en svo hellist minningin yfir þær þegar þær sjá fram á að þurfa að fara í gegnum fæðingu aftur . Hverju má ég búast við í viðtalinu ? Konur geta búist við að fá nægan tíma með ljósmóður í Ljáðu mér eyra en áætlað er að hvert viðtal taki um klukkutíma . Ljósmóðirin er ávallt búin að lesa yfir fæðingarskýrslu konunnar áður en viðtal hefst og er því komin með upplýsingar um gang mála í fæðingu fyrir viðtal . Viðtalið er svo opnað með spurningu um hvað konan vilji ræða og stýrir hún svo ferðinni í viðtalinu . Konunni er boðið að fara yfir fæðingarlýsinguna og fá útskýringar á textanum sem stendur í fæðingaskránni . Oft er minning um atburðarrásina óljós og með því að fara yfir fæðingarsöguna er um leið verið að fylla inn í eyður en skýr mynd af atburðarrásinni getur hjálpað til við úrvinnslu tilfinninga tengdum fæðingunni . Oft dugar eitt viðtal en konunni er boðin endurkoma ef ástæða þykir til . Einnig er henni boðin tilvísun til annarra fagaðila ef mál hennar er þess eðlis , t.d. viðtal við sálfræðing eða fæðingalækni .